Kristian Jensen (V), 2005-10-28:
Igen vil jeg starte med at glæde mig over, at et så bredt flertal af Folketingets partier bakker op om lovforslaget.
Jeg kan sige, at det havde jeg faktisk også forventet, idet det forslag, der ligger her, er en nøjagtig gennemførelse af det fusionsskattedirektiv, som blev godkendt i Europaudvalget i december 2004.
Såfremt mine oplysninger er korrekte – nu deltog jeg ikke selv i mødet – så stemte SF også på mødet for fusionsskattedirektivforslaget, derfor glæder jeg mig til at høre på et tidspunkt, hvorfor SF, der støttede forslaget i december, ikke støtter det nu her i oktober.
Når det er en nøjagtig gennemførelse af det, man gav mandat til i Europaudvalget, så glæder jeg mig meget til at høre, hvad det er, SF i dag ikke kan støtte af det, de støttede i december.
Når det så er sagt, er forslaget jo et spørgsmål om at gøre det nemmere, fordi vi har fået en stadig større økonomisk integration i Europa, i det europæiske fællesskab, sådan at de omlægninger og omdannelser af selskabsdannelser, der skal til, for at virksomhederne kan have en rentabel og god drift, ikke skal belastes unødvendigt af skattereglerne.
Det er i al simpelhed det, lovforslaget går ud på.
Det er en nøjagtig gennemførelse af direktivet, og derfor er jeg glad for den opbakning, det har fået.
Hermed sluttede forhandlingen, og lovforslaget overgik derefter til anden behandling.
Afstemning
Hvis det nu var så forfærdeligt, som vi lige havde hørt, så havde det jo været skidt.
Så det er godt, at det ikke er så forfærdeligt, tværtimod er det et rigtig godt forslag.
Sagen er den, at Danmark har det problem, at vi mangler kapital til at få startet flere nye virksomheder.
Vi har en situation, hvor utrolig mange danskere har et ønske om og en trang til at starte egen virksomhed, men det, der er det store problem, når vi kigger rundt blandt danske iværksættere i forhold til andre iværksættere, er det typiske, at de har svært ved at rejse den kapital, der skal til for at foretage investeringerne.
Der har vi fra regeringens side haft en drøftelse med en lang række organisationer, bl.a. med pensionsbranchen,
hvor en af de ting, de peger på, er, at for at de kan få bedre muligheder for at investere deres midler i unoterede aktier, kræver det en række ret tekniske ændringer af skattelovgivningen, som gør, at deres arbejde bliver forenklet.
Derfor er det en forenkling for pensionsbranchen, at vi nu laver en forenklet skatteopgørelse ved investeringer gennem skattetransparente juridiske personer.
Det er med til at gøre det nemmere at få fremskaffet den vigtige kapital, det er så afgørende at få, hvis man skal have de virksomheder, vi skal leve af i fremtiden.
Derfor er jeg glad for, at et klart flertal i Folketinget har sagt, at de ønsker at fremme mere kapital til virksomhederne.
Så er der spørgsmålet om muligheden for at kunne placere rate- og kapitalpensioner i kommanditselskaber.
Der ligger det sådan, at vi i foråret gennemførte en lovgivning, der gjorde det muligt at placere rate- og kapitalpension over en vis størrelse i unoterede aktier og anparter.
Når vi sagde over en vis størrelse, så er det, fordi det at placere sin pensionsopsparing i unoterede aktier er at løbe en større risiko, end hvis det var i børsnoterede aktier, hvor der er bestemte regler for oplysninger og andet, som gør, at man som investor har bedre mulighed for at se, hvad det er, man investerer i.
Den mulighed er mere begrænset, når det er unoterede aktier.
Derfor har vi valgt at lægge nogle trappetrin ind som beskyttelse, for at man ikke som pensionsopsparer skal risikere hele sin pensionsopsparing i en investeringsform, som er sværere at gennemskue.
Det er den eneste begrundelse for de trappetrin, der er lavet, som gør, at man skal have en vis pensionsopsparing, inden man kan benytte sig af mulighederne.
Den ordning er allerede i dag ved at tegne til at blive en ganske god succes.
Der er meget stor interesse for den.
Den organisation, der hedder Danish Venture Capital and Private Equity Association, som er en forening af folk, der investerer i nystartede virksomheder, har holdt konferencer og har orienteret om det her og mener rent faktisk, at det er et ganske glimrende tiltag.
Da vi gennemførte den lovgivning i foråret var der det hjørne, der hedder kommanditselskaber, som vi ikke fik med, og det tilføjer vi nu.
Det vil sige, at det ikke er en ny ordning, det er ikke en ny kontrolmulighed, men det er en tilføjelse til, hvilke type selskaber der kan gå med ind under ordningen.
Alt sammen initiativer, der vil være med til at styrke muligheden for at investere i nystartede virksomheder, til at få fremskaffet den kapital, som er det store problem for danske iværksættere.
Derfor er jeg meget glad for at kunne notere, at et klart flertal i Folketinget har valgt at bakke op om regeringens lovforslag.
De spørgsmål, der må være under udvalgsbehandlingen, vil vi selvfølgelig besvare så godt og præcist som muligt.
På hr. Morten Homanns spørgsmål kan jeg svare bekræftende, men jeg vil foreslå, at vi også under udvalgsbehandlingen får lavet en klar beskrivelse af, hvad der kan investeres i, og hvad der ikke kan investeres i,
sådan at de myter, der måtte være, og som desværre stadig væk florerer, kan blive afkræftet.
Hermed sluttede forhandlingen, og lovforslaget overgik derefter til anden behandling.
Afstemning